Social-democrații sibieni au înlocuit de ceva vreme panourile pe care le-au pus în geamurile din sediul de lângă Piața Mare, insistând cu mesaje anti-PNL/PDL. În plus, aceștia au enumerat o serie din măsurile Guvernelor Grindeanu - Tudose – Dăncilă. Doar că grupul de sibieni uniți sub mesajul ”Vă Vedem” care protestează în fața sediului PSD au luat o pauză din 20 iulie. ”Ultima zi de sesiune parlamentară nu înseamnă și prima noastră zi de vacanță. Rămânem vigilenți pe recepție toată vara, fiindcă ne place să credem, la fel ca și celebrului autor francez, că numai perseverența duce la izbândă. Continuați să ne urmariți pentru noi episoade din serialul tăcerii, pentru că nu ne vom lua ochii de la ei nici în acest sezon!, au anunțat protestatarii.

Iliescu, dat exemplu. Dar nu i se pomenește numele

Pe unul din afișe, social-democrații sibieni fac referire la fostul președinte Ion Iliescu, mai precis la ultimul său mandat (2000-2004), însă fără a-i pomeni numele. ”În perioada 2000-2004 președintele României provenit din PSD, împreună cu Guvernul PSD au deschis ireversibil drumul României spre Vest: eliminarea vizelor pentru accesul în țările membre U.E.; integrarea României în NATO; încheierea capitolelor de negociere pentru aderarea României la U.E.”, au scris social-democrații. Nu a fost însă uitat actualul președinte al României, Klaus Iohannis: ”timp de 30 de zile, președintele României și-a bătut joc de Constituția României și de toți românii care respectă legea, ignorând decizia CCR!”.

Reușitele PSD. Cât câștigă un doctor în Sibiu

Mai multe panouri laudă activitatea guvernelor PSD: ”Guvernarea PSD a adus cea mai mare creștere economică a României din UE în 2017, fapt certificat de instituțiile internaționale. PSD a mărit salariile românilor – un medic primar din Sibiu câștigă și 15.000 de lei pe lună, la care se adaugă gărzile ce pot ajunge până la 6.000 de lei pe lună. PSD a mărit pensiile românilor. Ultima majorare semnificativă a fost la 1 iulie 2018. PSD a diminuat taxele: TVA-ul a scăzut de la 24% la 19%, iar pentru produse alimentare la 9%. PSD a eliminat peste 100 de taxe, printre care și taxa auto. PSD a dat la timp toate subvențiile în agricultură”, scrie pe afișe.

Comparațiile cu PNL-PDL

Alte mesaje se referă la ce au reușit guvernele PNL și PDL, în comparație cu cele PSD, în viziunea social-democraților. ”PSD are grijă de tineri: a dublat alocațiile și bursele studenților. PNL – PDL a tăiat alocațiile și bursele studenților. PSD a oferit gratuitate elevilor și studenților pentru mijloacele de transport în comun. PSD are grijă de vârstnici: a mărit considerabil pensiile. PNL – PDL a tăia pensiile. PSD a mărit ajutoarele pentru persoanele cu handicap. PNL – PDL a tăiat ajutoarele pentru persoanele cu handicap”, scrie pe un panou.

Rezumatul reușitelor PSD apar pe un afiș separat, lângă o fotografie cu actualul președinte al partidului, Liviu Dragnea.